**NOTĂ DE FUNDAMENTARE**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ***Secțiunea 1***  **Titlul proiectului de act normativ** | **Ordonanță pentru modificarea și completarea unor acte normative care cuprind dispoziții privind evidența persoanelor și actele de identitate ale cetățenilor români** | | | | | | | | |
| ***Secțiunea a 2-a***  **Motivul emiterii actului normativ** | | | | | | | | | |
| **1. Descrierea situației actuale** | Condițiile de eliberare a actelor de identitate sunt stabilite de *Ordonanța de urgență a Guvernului nr.97/2005 privind evidența, domiciliul, reședința și actele de identitate ale cetățenilor români, republicată, cu modificările și completările ulterioare*, și de *Normele metodologice de aplicare unitară a dispozițiilor legale privind evidența, domiciliul, reședința și actele de identitate ale cetățenilor români*, aprobate prin *Hotărârea Guvernului nr. 1375/2006.*  În ceea ce privește cartea electronică de identitate, al cărei regim juridic a fost stabilit prin intermediul Ordonanței Guvernului nr.69/2002 *privind unele măsuri pentru operaționalizarea sistemului informatic de emitere și punere în circulație a documentelor electronice de identitate și rezidență, republicată, cu modificările și completările ulterioare,*cadrul normativ în materie a suferit o serie de modificări și completări succesive, astfel:   1. potrivit dispozițiilor *Legii nr.235/2013 privind aprobarea Ordonanței de urgență a Guvernului nr.82/2012 pentru modificarea și completarea unor acte normative privind evidența persoanelor, actele de identitate ale cetățenilor români, precum și actele de rezidență ale cetățenilor statelor membre ale Uniunii Europene și Spațiului Economic European rezidenți în România*, în ceea ce privește noul act de identitate, electronic, au fost stabilite următoarele elemente esențiale:  * producerea cărților electronice de identitate se realizează, centralizat, de către Compania Națională “Imprimeria Națională”. * personalizarea cărților electronice de identitate se realizează, centralizat, în Centrul Național Unic de Personalizare a Pașapoartelor Electronice din cadrul Direcției generale de pașapoarte din subordinea Ministerului Afacerilor Interne. * cartea electronică de identitate ar trebui să preia actualele funcții ale cardului național de asigurări sociale de sănătate;  1. corelativ, asupra cadrului normativ privind sistemul de asigurări sociale de sănătate au fost operate o serie de intervenții legislative, astfel că în cip-ul aferent cardului național de asigurări sociale de sănătate nu se mai înscriu toate datele privind asiguratul (diagnostice medicale cu risc vital și boli cronice; grupa sanguină și Rh; acceptul exprimat, în timpul vieții, pentru prelevarea de organe, țesuturi și celule, după deces; medic de familie), ci doar credențialele necesare autentificării în sistemul informatic. De asemenea, persoanelor care, din motive religioase sau de conştiinţă, refuză primirea cardului național de asigurări sociale de sănătate (cu cip încorporat), li se eliberează adeverințe în format letric, care să ateste calitatea de asigurat de sănătate.   În aceeași ordine de idei, în ceea ce privește dezvoltarea cadrului legislativ aplicabil, trebuie menționat că la data de 12 iulie 2019 a fost publicat în Jurnalul Oficial al Uniunii Europene ***Regulamentul (UE) 2019/1157 al Parlamentului European și al Consiliului din 20 iunie 2019 privind consolidarea securității cărților de identitate ale cetățenilor Uniunii și a documentelor de ședere eliberate cetățenilor Uniunii și membrilor de familie ai acestora care își exercită dreptul la libera circulație***, care se va aplica începând cu 2 august 2021, dată la care România este obligată să emită cartea electronică de identitate cu respectarea condițiilor prevăzute de actul normativ european. Conform Regulamentului (UE) 2019/1157, obligațiile statelor membre ale Uniunii Europene vizează în principal următoarele aspecte:   * introducerea unor elemente comune de securitate și de identificare vizuală pentru cărțile de identitate emise cetățenilor Uniunii Europene, care vor fi folosite de titulari pentru exercitarea dreptului la liberă circulație în spațiul Uniunii Europene; * includerea datelor biometrice (imagine facială și 2 amprente) în mediul de stocare al cărților de identitate emise propriilor cetățeni, care vor fi folosite pentru exercitarea liberei circulații în Uniunea Europeană (datele biometrice nu se vor stoca la nivel național în baze de date și vor fi șterse în cel mult 3 luni după înscrierea pe cip); * eliminarea din circulație, într-un termen stabilit, a documentelor neconforme cu Regulamentul (termenul maxim general este de 10 ani); * realizarea schimbului de informații între statele membre ale Uniunii Europene în vederea autentificării cipului și a verificării identității cetățenilor (schimb de certificate digitale); * posibilitatea introducerii altor funcții pentru documentul electronic, cum ar fi accesarea serviciilor digitale sau a celor de tip e-Guvernare.   Obiectivul principal al Regulamentului (UE) 2019/1157 este reprezentat de introducerea unor standarde minime de securitate și standarde referitoare la formatul care ar trebui utilizat pentru cărțile de identitate emise la nivelul statelor membre ale Uniunii Europene (standarde prevăzute în partea 5 din Documentul 9303 al Organizației Aviației Civile Internaționale privind documentele de călătorie cu citire optică - a șaptea ediție, 2015 -„Documentul OACI 9303”). Astfel, implementarea unor măsuri de securitate sporite (față de cele aplicate în prezent; România utilizează tehnologii dezvoltate la începutul anilor '90), ar trebui să permită statelor membre să se bazeze pe autenticitatea acestor documente atunci când cetățenii Uniunii Europene își exercită dreptul la liberă circulație. Introducerea unor standarde de securitate consolidate ar trebui să ofere garanții suficiente autorităților publice și entităților private pentru a le permite să se bazeze pe autenticitatea cărților de identitate atunci când sunt utilizate de către cetățeni ai Uniunii Europene în scopuri de identificare.  În acest sens, includerea unor elemente de securitate are ca finalitate asigurarea elementelor necesare pentru a se putea verifica dacă un document este autentic și, în același timp, pentru a stabili cu certitudine identitatea unei persoane. Potrivit dispozițiilor Regulamentului (UE) 2019/1157, stabilirea unor standarde minime de securitate și integrarea datelor biometrice în cărțile de identitate reprezintă condiții obligatorii și suficiente pentru a face mai sigură utilizarea documentelor de identitate/călătorie în Uniunea Europeană. Includerea elementelor biometrice de identificare este stabilită ca și condiție sine qua non, menită să asigure, pe de o parte o identificare simplă și, totodată, sigură, de către autoritățile publice și, pe de altă parte, exercitarea de către cetățenii Uniunii Europene pe deplin a dreptului lor la liberă circulație.  Totodată, stocarea unei imagini faciale și a două amprente digitale în cărțile electronice de identitate, astfel cum a fost deja prevăzut pentru pașapoartele biometrice, a fost apreciată ca fiind o metodă adecvată pentru a asocia o identificare și o autentificare fiabile, cu un risc redus de fraudă, în scopul consolidării securității cărților electronice de identitate.  Dispozițiile Regulamentului (UE) 2019/1157 stabilesc ca practică generală, pentru a verifica autenticitatea documentului și identitatea titularului, faptul că statele membre trebuie să verifice în primul rând imaginea facială și, atunci când este necesar pentru a confirma fără îndoială autenticitatea documentului și identitatea titularului, se poate recurge la verificarea amprentelor digitale.  În aceste condiții, elementele biometrice de identificare trebui să fie colectate și stocate doar pe suportul de stocare al cărților electronice de identitate (cip), în scopul verificării autenticității documentului și a identității titularului. Potrivit dispozițiilor Regulamentului (UE) 2019/1157, o astfel de verificare poate fi efectuată numai de către personalul autorizat în mod corespunzător și doar atunci când legea prevede ca fiind necesară prezentarea documentului. În plus, datele biometrice stocate în scopul personalizării cărților de identitate sau a documentelor de ședere urmează să fie stocate într-un mod care asigură o securitate adecvată și numai până la data ridicării documentului de către titular, dar nu mai mult de 90 de zile de la data producerii documentului respectiv (în măsura în care titularul nu se prezintă pentru ridicarea documentului). După această perioadă, datele biometrice trebuie să fie șterse sau distruse imediat prin proceduri ireversibile.  În ceea ce privește elementele de uniformizare a cărților electronice de identitate care se eliberează propriilor cetățeni de către statele membre, Regulamentul (UE) 2019/1157 impune obligativitatea introducerii unui semn distinctiv sub forma unui cod din două litere aparținând statului membru care emite documentul, imprimat în negativ într-un dreptunghi albastru și înconjurat de un cerc format din douăsprezece stele galbene, aspect menit să faciliteze inspecția vizuală a documentului de către reprezentanții autorităților publice, în special atunci când titularul își exercită dreptul la libera circulație.  De asemenea, Regulamentul (UE) 2019/1157 impune condiția ca statele membre să schimbe între ele informațiile care sunt necesare pentru a avea acces la informațiile conținute pe suportul de stocare securizat (cip) și pentru a le putea autentifica și verifica. În ceea ce privește formatele utilizate pentru mediul de stocare securizat, acestea ar trebui să fie interoperabile, inclusiv în ceea ce privește punctele automatizate de trecere a frontierei.  În aceste condiții, având în vedere evoluția tehnologică pe care o cunoaște societatea informațională, cu referire la multiplicarea serviciilor oferite cetățenilor, subscrise domeniului *e*-guvernare, *e*-administrație, *e*-identitate, *e*-sănătate, precum și în considerarea proiectelor europene aflate în derulare (spre exemplu „*European Citizen Card 2010”*), se impune ca viitorul document de identitate să ofere titularului accesul la aceste servicii, atât la nivel național, cât și la nivel european, precum și să asigure suportul tehnic necesar, în vederea folosirii semnăturii electronice pentru reducerea birocrației în relațiile cetățeanului cu autoritățile publice.  Demersurile unor state au fost integrate conceptului de administrație electronică (spre exemplu, în Italia a fost emis *Decreto Legislativo del 7 marzo 2005, n.82, Codice dell' amministrazione digitale*), urmărindu-se în principal o reformă a administrației, prin aceea că statul pune la dispoziție un instrument – actul de identitate electronic – menit să asigure un alt standard al calității vieții cetățeanului în posibila sa dublă ipostază: simplu particular angajat în raporturi administrative cu autoritățile, respectiv funcționar care se bucură de avantajele unei administrații informatizate.  În acest sens, o serie de state europene au introdus sau sunt pe cale să introducă documente de identitate naționale cu o componentă electronică, în care să fie incluse certificate digitale care permit autentificarea persoanei în diferite sisteme informatice și exercitarea funcției semnăturii electronice, pe lângă datele biometrice – impresiuni papilare și imaginea facială a titularului colectate în scopul producerii unui act de identitate cu grad crescut de siguranță. Astfel, printre statele care au acte de identitate electronice se numără: Belgia, Croatia, Estonia, Finlanda, Germania, Italia, Letonia, Lituania, Olanda, Portugalia, Republica Cehă, Spania, Suedia.  Ținând cont de obligațiile impuse statelor membre ale Uniunii Europene prin Regulamentul (UE) 2019/1157, cartea electronică de identitate va constitui documentul în baza căruia cetățenii români vor putea să călătorească în statele membre ale Uniunii Europene, alternativă la folosirea pașaportului. În acest context, precizăm că în ceea ce privește simplificarea procedurilor de exercitare a dreptului la liberă circulație în spațiul Uniunii Europene au fost formulate numeroase solicitări de către cetățenii români, adresate misiunilor diplomatice sau oficiilor consulare ale României în străinătate, care vizau analizarea oportunității eliberării actelor de identitate copiilor cu vârsta sub 14 ani. De menționat este faptul că, la nivelul Uniunii Europene, 15 state membre eliberează cărți de identitate, opțional, pentru copii, de la naștere.  Concluzionând, trebuie reiterat că, pe de o parte, Regulamentul (UE) 2019/1157 nu impune statelor membre ale Uniunii Europene să introducă cărți de identitate în cazul în care acestea nu sunt prevăzute în dreptul lor intern, și nici nu afectează competența statelor membre de a elibera, în temeiul dreptului intern, alte documente care nu intră în sfera de aplicare a Regulamentului, dar care nu permit exercitarea dreptului la liberă circulație, însă, pe de altă parte, impune obligația existenței unui suport de stocare de înaltă securitate, care conține o imagine facială a titularului cărții și două amprente digitale, în modele digitale interoperabile, în cadrul documentelor de identitate în temeiul cărora cetățenii își exercită dreptul la liberă circulație. În acest context, pentru asigurarea condițiilor necesare aplicării directe a unor dispoziții din Regulamentul (UE) 2019/1157 este necesară modificarea și completarea, cu celeritate, a cadrului normativ care reglementează domeniul evidenței persoanelor și actelor de identitate ce se eliberează cetățenilor români.  În ceea ce privește celeritatea demersului, sunt necesare următoarele precizări:  Sistemul informatic prin intermediul căruia se gestionează categoriile de informații legate de persoanăși informațiile despre evenimentele de stare civilă, administrat de către Direcția pentru Evidența Persoanelor și Administrarea Bazelor de Date din cadrul Ministerului Afacerilor Interne, denumit „**Sistemul național integrat de introducere și actualizare a informațiilor legate de evidența persoanelor**” (SNIEP) a fost dezvoltat și implementat în cadrul unui proiect finanțat în cadrul Programului Operațional Sectorial „Creșterea Competitivității Economice”, Axa Prioritară III – „Tehnologia Informației și Comunicațiilor pentru sectoarele privat și public”, Domeniul Major de Intervenție 2 „Dezvoltarea și creșterea eficienței serviciilor publice electronice”, derulat în perioada 2012 – 2013. Proiectul a îndeplinit perioada de sustenabilitate (5 ani de funcționare efectivă) la data de 7 noiembrie 2018.  SNIEP asigură gestiunea Registrului Național de Evidență a Persoanelor și desfășurarea fluxului de activități de emitere a actelor de identitate începând cu prima parte a anului 2014, context în care, după 6 ani de funcționare neîntreruptă, a depășit capacitatea de încărcare pentru care a fost proiectat. Pe de altă parte, în prezent, întrucât vechimea echipamentelor este de peste 7 ani, acestea sunt ieșite din perioada de garanție, din fabricație (*end-of-life*) sau din suport tehnic de la producător, SNIEP poate fi considerat depășit tehnologic din punct de vedere hardware.  Proiectul de act normativ este strict necesar întrucât va **reprezenta baza legală pentru demararea procedurilor privind dezvoltarea SNIEP**, înlocuirea completă a infrastructurii existente și adaptarea la necesitățile presupuse de emiterea unui nou format de document de identitate în contextul în care dezvoltarea infrastructurii tehnice și adaptarea aplicației, necesită, doar sub aspectul procedurilor de achiziție publică și al implementării, un interval de timp de **18 luni**.  În situația în care Regulamentul (UE) 2019/1157 stabilește ca limită de emitere a cărților de identitate electronice data de 2 august 2021, este imperios ca procedurile de achiziție publică să fie inițiate cel mai târziu în cursul lunii februarie 2020 pentru a asigura respectarea obligațiilor României, în calitate de stat membru al Uniunii Europene, de asigurare a cadrului necesar aplicării directe a dispozițiilor Regulamentului de referință.  În considerarea celor expuse, proiectul urmărește:  - punerea în circulație a unui nou document de identificare, prin care să se asigure, cetățenilor, garanții suplimentare de securitate, iar instituțiilor de drept public sau privat, certitudinea că persoana care prezintă actul de identitate este titularul datelor de identificare înscrise pe respectivul document; reiterăm că actualele acte de identitate se realizează potrivit unei tehnologii din anii '90.  - modificarea conceptului anterior privind conținutul de date al cărții electronice de identitate, prin eliminarea din cip a informațiilor referitoare la calitatea de asigurat în sistemul public al asigurărilor sociale de sănătate, astfel încât în viitorul document electronic de identitate să fie înscrise numai datele de identificare ale titularului.  - realizarea unor economii determinate de faptul că „funcționalitatea” de card de sănătate va fi asigurată de certificatul digital emis de MAI, înscris într-un singur cip și, pe cale de consecință, cartea electronică de identitate va permite titularului autentificarea în Platforma informatică din asigurările de sănătate. Economiile realizate ca urmare a eliminării, în timp, a cardului de sănătate sunt condiționate și proporționale cu numărul de cărți electronice de identitate solicitate de cetățeni (acest tip de act de identitate este opțional).  - crearea posibilității de a opta pentru eliberarea unei cărți electronice de identitate sau a unei cărți de identitate simple. Cartea de identitate simplă nu va conține niciun CIP (mediu de stocare) ori date electronice. „Tehnicile speciale” folosite pentru inscripționarea acestui document de identitate se referă la *modul de inscripționare a materialului* din care este realizat, cu informațiile care sunt *vizibile*. Se numesc „speciale” pentru că nu reprezintă o imprimare obișnuită, ci, prin proprietățile lor, sporesc gradul de securitate al documentului [de exemplu, imagine imprimată laser interschimbabilă (CLI) și cerneală optică variabilă (OVI)].  - stabilirea unor termene de valabilitate a actelor de identitate, în funcție de vârsta titularului, în scopul surprinderii modificărilor fizionomiei titularului. Valabilitatea actelor de identitate nu presupune în mod obligatoriu că cetățenii pot solicita un nou act de identitate doar în momentul expirării valabilității; în viața oricărei persoane pot interveni o serie de evenimente de stare civilă sau administrative care să determine eliberarea unui nou document de identitate, chiar înainte de împlinirea termenului de valabilitate a actului deținut.  O altă modificare vizează îndeplinirea exigențelor privind asanarea legislativă, prin abrogarea referințelor la cartea de alegător, respectiv prin abrogarea Hotărârii Guvernului nr.697/2000 privind cartea de alegător.  Precizăm că Hotărârea Guvernului nr.697/2000 privind cartea de alegător a fost adoptată în temeiul prevederilor art.83 alin.(1) din Legea nr.68/1992 pentru alegerea Camerei Deputaților și a Senatului, act normativ abrogat prin Legea nr.373/2004. Ulterior, Legea nr.373/2004 a fost abrogată de prevederile art.76 din Legea nr.35/2008, act normativ ce a fost, de asemenea, abrogat prin art.123 din Legea nr.208/2015 privind alegerea Senatului și a Camerei Deputaților, precum și pentru organizarea și funcționarea Autorității Electorale Permanente. Legea nr. 208/2015 nu conține prevederi referitoare la cartea de alegător.  La alegerile locale/parlamentare se utilizează Sistemul informatic de monitorizare a prezenței la vot, a cărui funcționare este reglementată prin Hotărârea Autorității Electorale Permanente nr. 9/2015, una dintre principalele funcționalități ale acestui sistem fiind cea de prevenire a votului ilegal. În acest context, reglementările privind cartea de alegător nu se mai justifică.  În aceste condiții se impune modificarea și completarea următoarelor acte normative:   * Ordonanța de urgență a Guvernului nr.97/2005 privind evidența, domiciliul, reședința și actele de identitate ale cetățenilor români, republicată, cu modificările și completările ulterioare; * Ordonanța Guvernului nr.69/2002 privind unele măsuri pentru operaționalizarea sistemului informatic de emitere și punere în circulație a documentelor electronice de identitate și rezidență, republicată, cu modificările și completările ulterioare; * Ordonanța de urgență a Guvernului nr.199/2000 privind înființarea Companiei Naționale „Imprimeria Națională” - S.A., cu modificările și completările ulterioare; * Legea nr.95/2006 privind reforma în domeniul sănătății, republicată, cu modificările și completările ulterioare; * Legea nr. 248/2005 privind regimul liberei circulații a cetățenilor români în străinătate;   De asemenea, este necesară abrogarea Hotărârii Guvernului nr.697/2000 privind cartea de alegător. | | | | | | | | |
| **2. Schimbări preconizate** | Proiectul de act normativ propus urmărește simplificarea și debirocratizarea procedurilor, asigurând în acest fel un cadru adecvat, la dispoziția cetățeanului, menit să-i faciliteze accesul la serviciile circumscrise conceputului de „administrație electronică” și să-i ofere posibilitatea de a utiliza un instrument modern în interes personal sau în relația cu diverși terți care generează servicii electronice.  În concret, reglementările propuse vizează următoarele:  a) simplificarea terminologiei în ceea ce privește actele de identitate eliberate cetățenilor români, prin utilizarea unitară a expresiei „actele de identitate”, luând în considerare atât documentele de identitate emise cu durată de valabilitate nelimitată, cât și evoluția impusă de dispozițiile Regulamentului (UE) 2019/1157, precum și necesitatea corelării cu dispozițiile din materia stării civile în sensul introducerii mențiunilor privind CNP-ul persoanei în actele de stare civilă;  b) asigurarea condițiilor necesare pentru actualizarea datelor din Registrul Național de Evidență a Persoanelor (R.N.E.P.) prin mecanisme informatice, în contextul dezvoltării tehnice, și pe cale de excepție, pe baza documentelor prezentate de persoana interesată sau a informațiilor comunicate de autorităţi.  c) în contextul în care Regulamentul (UE) 2019/1157 introduce obligativitatea existenței în cadrul cărții electronice de identitate a unui suport de stocare de înaltă securitate, care conține o imagine facială a titularului cărții și două amprente digitale, în modele digitale interoperabile, în temeiul căreia cetățeanul își exercită dreptul la liberă circulație, dar stabilește posibilitatea ca statele membre să poată excepta de la obligativitatea prelevării amprentelor persoanele în vârstă de până la 12 ani, în scopul corelării termenelor impuse potrivit cadrului normativ intern cu termenele impuse de Regulament și pentru a asigura cunoașterea structurii populației, este necesară impunerea obligației de solicitare a actului de identitate de la vârsta de 12 ani, corelativ cu reglementarea posibilității de eliberare a cărții electronice de identitate de la naștere; se intenționează ca această obligație să fie impusă odată cu aplicarea dispozițiilor Regulamentului (UE) 2019/1157; pentru a nu fi create dificultăți în aplicare au fost stabilite și norme tranzitorii în acest sens prin care se va reglementa obținerea actelor de identitate de către persoanele cu vârsta între 12 și 14 ani la data impunerii obligației.  Potrivit informațiilor extrase din RNEP, numărul persoanelor, posibil, afectate este după cum urmează:   |  |  |  |  | | --- | --- | --- | --- | | **Vârsta** | **Anul nașterii** | **Anul împlinirii vârstei** | **Număr persoane** | | 12ani | 2008 | 2020 | 237.129 | | 12ani | 2009 | 2021 | 238.665 | | 12ani | 2010 | 2022 | 233.070 | | 12ani | 2011 | 2023 | 216.459 | |  | | |  | | 13ani | 2007 | 2020 | 229.787 | | 13ani | 2008 | 2021 | 237.129 | | 13ani | 2009 | 2022 | 238.665 | | 13ani | 2010 | 2023 | 233.070 | |  | | |  |     d) modificarea alin.(3) al art.12 din OUG nr. 97/2005, fiind introduse două noi tipuri de acte de identitate:  1. cartea de identitate simplă – care urmează să fie eliberată doar cetățenilor cu domiciliul în România care nu doresc să-și exercite dreptul la liberă circulație în baza actului de identitate; actul de identitate nu va fi prevăzut cu cip;  2. cartea temporară de identitate – care urmează a fi eliberată doar la cerere, cetățenilor care vor avea nevoie de un act de identitate pentru perioada necesară producerii și înmânării cărții electronice de identitate; cartea temporară de identitate va avea o perioadă de valabilitate de 45 de zile, necesară acoperirii intervalului de aproximativ 20 de zile presupus de eliberarea cărții electronice de identitate.  Cele două tipuri de acte de identitate nu intră în sfera de aplicare a Regulamentului (UE) 2019/1157.  e) reglementarea posibilității de eliberare a cărții electronice de identitate de la naștere (prin excepție de la regula eliberării actului de identitate începând cu vârsta de 12 ani), în vederea simplificării procedurilor pentru exercitarea dreptului la liberă circulație în spațiul UE. Astfel, opțional, numai la solicitarea părinților/reprezentanților legali, se va putea elibera o carte electronică de identitate, indiferent de vârsta copilului. Posibilitatea oferită părinților, de a solicita eliberarea unui act de identitate pentru minorul având vârsta sub 12 ani, nu contravine drepturilor fundamentale conferite de Constituția României, republicată, și se circumscrie prevederilor Codului civil referitoare la exercitarea autorității părintești. În plus, trebuie precizat faptul că, în prezent, singurul document de identificare al minorului sub 14 ani este certificatul de naștere (însoțit de actul de identitate al unuia dintre părinți), realizat pe suport de hârtie, predispus ușor uzurii/ deteriorării. În context, considerăm că, în relația cu autoritățile, cetățeanului îi este mai facil să prezinte un act de identitate al copilului, decât certificatul de naștere.  f) modificarea art.13 din OuG nr.97/2005, în scopul simplificării condițiilor de eliberare a cărții de identitate electronice; astfel, se are în vedere atât posibilitatea înscrierii mențiunilor privind domiciliul persoanei în cip-ul actului de identitate, cât și posibilitatea înscrierii, acolo unde este cazul, a domiciliului în străinătate și asigurarea, în acest fel, a posibilității tuturor cetățenilor români de a deține o carte electronică de identitate prin intermediul căreia să poată interacționa de la distanță cu autoritățile administrației publice centrale și locale;  g) introducerea unei prevederi în cuprinsul alin.(3) al art.13 din OUG nr. 97/2005, pentru a reglementa posibilitatea utilizării actelor de identitate emise până la data de 1 august 2021 pentru exercitarea dreptului la liberă circulație în spațiul Uniunii Europene;  h) reglementarea modului în care posesorul interacționează cu sistemele Ministerului Afacerilor Interne și cele ale administrației publice [textele propuse pentru alin.(4) și (5) ale art.13 din OUG nr. 97/2005];  i) simplificarea procedurilor de depunere a cererilor pentru obținerea actului de identitate;  j) asigurarea corelării cu normele care impun obligativitatea obținerii actului de identitate la vârsta de 12 ani [textul propus pentru alin.(4) a art.14 din OUG nr. 97/2005];  k) asigurarea condițiilor necesare pentru testarea versiunilor de cărți electronice de identitate înainte de introducerea lor în producție [textul propus pentru alin.(6) a art.14 din OUG nr. 97/2005];  l) modificarea art.15 din OUG nr. 97/2005, pentru a fi asigurată completarea electronică a cererii pentru eliberarea actului de identitate, preluarea informațiilor necesare prin mecanisme informatice, precum și stabilirea condițiilor necesare pentru generarea cererilor și, respectiv, pentru certificarea identității solicitantului;  m) modificarea art.16 din OUG nr. 97/2005, în vederea corelării cadrului normativ intern cu dispozițiile Regulamentului (UE) 2019/1157 în ceea ce privește termenele de valabilitate a actelor de identitate, dar și pentru reglementarea termenelor de valabilitate pentru cărțile electronice emise, opțional, de la naștere până la vârsta de 12 ani;  n) modificarea art.17 din OUG nr. 97/2005, în vederea simplificării procedurilor de obținere a actului de identitate, pentru stabilirea datelor și informațiilor care vor fi înscrise în cip-ul cărții electronice de identitate, precum și pentru asigurarea aplicării excepțiilor de la prelevarea impresiunilor papilare, reglementate de Regulamentul (UE) 2019/1157;  o) modificarea art.171 din OUG nr. 97/2005, pentru asigurarea corelărilor cu dispozițiile Regulamentului (UE) nr. 910/2014 al Parlamentului European și al Consiliului din 23 iulie 2014 privind *identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE;*  Textul asigură premisele necesare pentru ca titularul unui document electronic să se autentifice on-line, pentru a beneficia de diverse servicii electronice (bancare, fiscale, sociale, financiare, educație etc.), cu efecte majore privind simplificarea vieții cetățeanului în relațiile cu autoritățile publice, prin creșterea calității și accesibilității serviciilor publice.  p) modificarea art.19din OUG nr. 97/2005, pentru asigurarea corelărilor necesare pentru emiterea cărții electronice de identitate; astfel, se are în vedere acordarea posibilității pentru cetățenii care dețin un document de identitate cu termen de valabilitate nelimitat să opteze pentru obținerea unei cărți electronice de identitate, dar și modificarea de la 15 la 45 de zile a termenului minim până la expirarea actului de identitate până la care cetățeanul este obligat să solicite preschimbarea actului de identitate (înaintea expirării); de precizat că termenul de la care se poate solicita un nou document de identitate este de 6 luni înainte de expirarea acestuia; astfel, se intenționează evitarea situației în care cetățeanul va fi lipsit de posesia unui act de identitate valabil, în contextul în care se intenționează modificarea normelor în sensul în care documentul care urmează să expire nu va mai fi ridicat la data depunerii cererii pentru obținerea unui nou document, ci la data eliberării noului document, cetățeanul având astfel posibilitatea să se legitimeze cu documentul care urmează să expire, inclusiv pe perioada necesară producerii noului document; o astfel de posibilitate se poate dovedi inutilă în măsura în care cetățeanul solicită eliberarea noului act de identitate după expirarea celui aflat în posesia sa;  q) introducerea art.211 în OUG nr. 97/2005, în vederea reglementării cărții temporare de identitate, menită să asigure posibilitatea cetățeanului de a se legitima în situația pierderii, furtului, distrugerii sau în situația în care nu a solicitat noul act de identitate până la expirarea celui aflat în posesie;  r) modificarea art.22 din OUG nr. 97/2005,pentru simplificarea procedurilor de eliberare a actelor de identitate pentru persoanele reținute, arestate preventiv sau care execută pedeapsa închisorii ori a celor internate sau primite spre îngrijire ori găzduire în instituții sanitare, de ocrotire/centre de servicii sociale;  s) modificarea alin.(2) al art.24 din OUG nr. 97/2005, pentru a asigura faptul că actul de identitate declarat pierdut sau furat nu mai este utilizat de către titular în situația în care actul este ulterior găsit, având în vedere faptul că, la momentul declarării furtului sau pierderii, se introduc în sistemele informatice operative alerte pentru a împiedica utilizarea acestora;  ș) modificarea art.28 din OUG nr. 97/2005, pentru simplificarea procedurilor de obținere a actului de identitate pentru a fi posibilă interconectarea SNIEP cu sistemul informatic integrat de cadastru și carte funciară în condițiile prevăzute de art. 221 din Legea nr.7/1996 a cadastrului și a publicității imobiliare, republicată, cu modificările și completările ulterioare;  t) introducerea art.281 în OUG nr. 97/2005, pentru a asigura posibilitatea cetățenilor români cu domiciliul în străinătate să solicite și să obțină carte electronică de identitate;  u) actualizarea cuantumurilor amenzilor aplicate pentru nerespectarea anumitor dispoziții din OUG nr. 97/2005 (art.43);  v) reglementarea faptului că data asigurării infrastructurii tehnice necesare eliberării cărții electronice de identitate se va stabili prin hotărâre a Guvernului;  w) modificarea OG nr.69/2002, pentru actualizarea mecanismului necesar dezvoltării/retehnologizării SNIEP;  x) modificarea OUG nr. 199/2000, Legii nr.95/2006 și a Legii nr. 248/2005, în vederea corelării cu modificările propuse pentru OUG nr. 97/2005;  y) abrogarea HG nr. nr.697/2000 privind cartea de alegător.  De asemenea, prin art. VII din proiect se creează cadrul normativ național necesar aplicării directe a Regulamentului (UE) 2019/1157 | | | | | | | | |
| **3. Alte informații** | Pentru implementarea dispozițiilor cuprinse în proiect, este necesară instituirea unui cadru normativ metodologic, unitar, sens în care se impune modificarea și completarea Normelor metodologice de aplicare unitară a dispozițiilor legale privind evidența, domiciliul, reședința și actele de identitate ale cetățenilor români, aprobate prin Hotărârea Guvernului nr.1375/2006, și a Hotărârii Guvernului nr. 839/2006 privind forma și conținutul actelor de identitate, ale autocolantului privind stabilirea reședinței și ale cărții de imobil. | | | | | | | | |
| ***Secțiunea a 3-a***  **Impactul socio-economic al proiectului de act normativ** | | | | | | | | | |
| 1. Impactul macroeconomic | | | | Proiectul de act normativ nu se referă la acest subiect. | | | | | |
| 11. Impactul asupra mediului concurențial și domeniului ajutoarelor de stat | | | | Proiectul de act normativ nu se referă la acest subiect. | | | | | |
| 2. Impactul asupra mediului de afaceri | | | | Proiectul de act normativ nu se referă la acest subiect. | | | | | |
| 21. Impactul asupra sarcinilor administrative | | | | Implementarea reglementărilor ar trebui să determine dezvoltarea conceptului de „administrație electronică”, cu consecința corelării și simplificării procedurilor administrative. | | | | | |
| 22. Impactul asupra întreprinderilor mici și mijlocii | | | | Proiectul de act normativ nu se referă la acest subiect. | | | | | |
| 3. Impactul social | | | | Implementarea proiectului este de natură să faciliteze accesul cetățenilor la servicii electronice. | | | | | |
| 4. Impactul asupra mediului | | | | Proiectul de act normativ nu se referă la acest subiect. | | | | | |
| 5. Alte informații | | | |  | | | | | |
| ***Secțiunea a 4-a***  **Impactul financiar asupra bugetului general consolidat, atât pe termen scurt, pentru anul curent, cât și pe termen lung (pe 5 ani)** | | | | | | | | | |
| - mii lei - | | | | | | | | | |
| Indicatori | | Anul curent | Următorii 4 ani | | | | | | Media pe 5 ani |
| **1** | | **2020** | **2021** | | | **2022** | **2023** | **2024** |  |
| 1. Modificări ale veniturilor bugetare, plus/minus, din care: | |  |  | | |  |  |  |  |
| a) buget de stat | |  |  | | |  |  |  |  |
| (i) impozit pe profit | |  |  | | |  |  |  |  |
| (ii) impozit pe venit | |  |  | | |  |  |  |  |
| b) bugete locale | |  |  | | |  |  |  |  |
| (i) impozit pe profit | |  |  | | |  |  |  |  |
| c) bugetul asigurărilor sociale de stat | |  |  | | |  |  |  |  |
| (i) contribuții de asigurări | |  |  | | |  |  |  |  |
| 2. Modificări ale cheltuielilor bugetare, plus/minus, din care:  a) buget de stat | |  |  | | |  |  |  |  |
| (i) cheltuieli de personal | |  |  | | |  |  |  |  |
| (ii) bunuri și servicii | |  |  | | |  |  |  |  |
| (iii) transferuri între unități ale administrației publice | |  |  | | |  |  |  |  |
| b) bugete locale | |  |  | | |  |  |  |  |
| (i) cheltuieli de personal | |  |  | | |  |  |  |  |
| (ii) bunuri și servicii | |  |  | | |  |  |  |  |
| c) bugetul asigurărilor sociale de stat | |  |  | | |  |  |  |  |
| (i) cheltuieli de personal | |  |  | | |  |  |  |  |
| (ii) bunuri și servicii | |  |  | | |  |  |  |  |
| 3. Impact financiar, plus/minus, din care: (venituri-cheltuieli) | |  |  | | |  |  |  |  |
| a) buget de stat | |  |  | | |  |  |  |  |
| b) bugete locale | |  |  | | |  |  |  |  |
| c) bugetul asigurărilor sociale de stat | |  |  | | |  |  |  |  |
| 4. Propuneri pentru acoperirea creșterii cheltuielilor bugetare | | | | Proiectul de act normativ nu se referă la acest subiect. | | | | | |
| 5. Propuneri pentru a compensa reducerea veniturilor bugetare | | | | Proiectul de act normativ nu se referă la acest subiect. | | | | | |
| 6. Calcule detaliate privind fundamentarea modificărilor veniturilor și/sau cheltuielilor bugetare | | | | Proiectul de act normativ nu se referă la acest subiect. | | | | | |
| 7. Alte informații | Măsurile propuse nu presupun modificări ale veniturilor bugetare. | | | | | | | | |
| ***Secțiunea a 5-a***  **Efectele proiectului de act normativ asupra legislației în vigoare** | | | | | | | | | |
| 1. Măsuri normative necesare pentru aplicarea prevederilor proiectului de act normativ:  a) acte normative în vigoare ce vor fi modificate sau abrogate, ca urmare a intrării în vigoare a proiectului de act normativ;  b) acte normative ce urmează a fi elaborate în vederea implementării noilor dispoziții. | | | | | a) - Ordonanța de urgență a Guvernului nr.97/2005 privind evidența, domiciliul, reședința și actele de identitate ale cetățenilor români, republicată, cu modificările și completările ulterioare;  - Ordonanța Guvernului nr.69/2002 privind unele măsuri pentru operaționalizarea sistemului informatic de emitere și punere în circulație a documentelor electronice de identitate și rezidență, republicată, cu modificările și completările ulterioare;  - Ordonanța de urgență a Guvernului nr.199/2000 privind înființarea Companiei Naționale "Imprimeria Națională" - S.A., cu modificările și completările ulterioare;  - Legea nr.95/2006 privind reforma în domeniul sănătății, republicată, cu modificările și completările ulterioare;  - Legea nr. 248/2005 privind regimul liberei circulații a cetățenilor români în străinătate;  - Hotărârea Guvernului nr.697/2000 privind cartea de alegător  b) – hotărâre a Guvernului pentru modificarea și completarea Normelor metodologice de aplicare unitară a dispozițiilor legale privind evidența, domiciliul, reședința și actele de identitate ale cetățenilor români, aprobate prin Hotărârea Guvernului nr.1375/2006, și a Hotărârii Guvernului nr. 839/2006 privind forma și conținutul actelor de identitate, ale autocolantului privind stabilirea reședinței și ale cărții de imobil;  - ordine ale ministrului afacerilor interne pentru stabilirea condițiilor de organizare a platformelor-pilotși a cerințelor de emitere și utilizare a certificatelor digitale emise de MAI. | | | | |
| 11. Compatibilitatea proiectului de act normativ cu legislația în domeniul achizițiilor publice | | | | | Proiectul de act normativ nu se referă la acest subiect. | | | | |
| 2. Conformitatea proiectului de act normativ cu legislația comunitară în cazul proiectelor ce transpun prevederi comunitare | | | | | Proiectul de act normativ nu se referă la acest subiect. | | | | |
| 3. Măsuri normative necesare aplicării directe a actelor normative comunitare | | | | |  | | | | |
| 4. Hotărâri ale Curții de Justiție a Uniunii Europene | | | | | Proiectul de act normativ nu se referă la acest subiect. | | | | |
| 5. Alte acte normative și/ sau documente internaționale din care decurg angajamente | | | | |  | | | | |
| 6. Alte informații | | | | |  | | | | |
| ***Secțiunea a 6-a***  **Consultările efectuate în vederea elaborării proiectului de act normativ** | | | | | | | | | |
| 1. Informații privind procesul de consultare cu organizații neguvernamentale, institute de cercetare și alte organisme implicate. | | | | | Proiectul de act normativ nu se referă la acest subiect. | | | | |
| 2 Fundamentarea alegerii organizațiilor cu care a avut loc consultarea, precum și a modului în care activitatea acestor organizații este legată de obiectul proiectului de act normativ. | | | | | Proiectul de act normativ nu se referă la acest subiect. | | | | |
| 3. Consultările organizate cu autoritățile administrației publice locale, în situația în care proiectul de act normativ are ca obiect activități ale acestor autorități, în condițiile Hotărârii Guvernului nr 521/2005 privind procedura de consultare a structurilor ale autorităților administrației publice locale la elaborarea proiectelor de acte normative. | | | | |  | | | | |
| 4. Consultările desfășurate în cadrul consiliilor interministeriale, în conformitate cu prevederile Hotărârii Guvernului nr. 750/2005 privind constituirea consiliilor interministeriale permanente. | | | | | Proiectul de act normativ nu se referă la acest subiect. | | | | |
| 5. Informații privind avizarea de către:  a) Consiliul Legislativ  b) Consiliul Suprem de Apărare a Țării  c) Consiliul Economic și Social  d) Consiliul Concurenței  e) Curtea de Conturi | | | | | Avizul Consiliului Legislativ nr.\_\_\_\_\_ | | | | |
| 6. Alte informații | | | | |  | | | | |
| ***Secțiunea a 7-a***  **Activități de informare publică privind elaborarea și implementarea proiectului de act normativ** | | | | | | | | | |
| 1. Informarea societății civile cu privire la necesitatea elaborării proiectului de act normativ | | | | | Proiectul de act normativ prezentat a fost elaborat cu respectarea prevederilor Legii nr.52/2003 privind transparența decizională în administrația publică, cu modificările şi completările ulterioare. | | | | |
| 2. Informarea societății civile cu privire la eventualul impact asupra mediului în urma implementării proiectului de act normativ, precum și efectele asupra sănătății și securității cetățenilor sau diversității biologice | | | | | Proiectul de act normativ nu se referă la acest subiect. | | | | |
| 3. Alte informații | | | | |  | | | | |
| ***Secțiunea a 8-a***  **Măsuri de implementare** | | | | | | | | | |
| 1. Măsurile de punere în aplicare a proiectului de act normativ de către autoritățile administrației publice centrale și/sau locale – înființarea unor organisme sau extinderea competențelor instituțiilor existente | | | | | Proiectul de act normativ nu se referă la acest subiect. | | | | |
| 2. Alte informații | | | | |  | | | | |

Față de cele prezentate, a fost elaborat **proiectul Ordonanței Guvernului pentru modificarea și completarea unor acte normative care cuprind dispoziții privind evidența persoanelor și actele de identitate ale cetățenilor români***,* pe care îl supunem Guvernului spre aprobare.

|  |  |
| --- | --- |
| **MINISTRUL AFACERILOR INTERNE**  **ION MARCEL VELA** | |
| **AVIZĂM FAVORABIL** | |
| **MINISTRUL LUCRĂRILOR PUBLICE,**  **DEZVOLTĂRII ŞI ADMINISTRAŢIEI**  **ION ŞTEFAN** | |
| **MINISTRUL TRANSPORTURILOR, INFRASTRUCTURII ȘI COMUNICAȚIILOR**  **LUCIAN NICOLAE BODE** | **MINISTRUL SĂNĂTĂȚII**  **VICTOR SEBASTIAN COSTACHE** |
| **MINISTRUL AFACERILOR EXTERNE**  **BOGDAN LUCIAN AURESCU** | **MINISTRUL MUNCII ȘI PROTECȚIEI SOCIALE**  **VICTORIA VIOLETA ALEXANDRU** |
| **PREȘEDINTELE AUTORITĂȚII NAȚIONALE DE SUPRAVEGHERE**  **A PRELUCRĂRII DATELOR CU CARACTER PERSONAL**  **ANCUȚA GIANINA OPRE** | |
| **MINISTRUL FINANȚELOR PUBLICE**  **VASILE FLORIN CÎȚU** | **MINISTRUL JUSTIȚIEI**  **MARIAN CĂTĂLIN PREDOIU** |